**Az előterjesztést megtárgyalta:**

* Gazdasági és Városstratégiai Bizottság

 **A határozati javaslatot törvényességi**

 **szempontból megvizsgáltam:**

 **(: Dr. Károlyi Ákos :)**

 **jegyző**

**ELŐTERJESZTÉS**

**Szombathely Megyei Jogú Város Közgyűlésének**

**2016. április 20-i ülésére**

**Javaslat a Szent Márton szellemiségével összefüggő nemzetközi projektekben való részvétellel kapcsolatos döntések meghozatalára**

Szombathely Önkormányzata korábban és jelenleg is partnerként vesz részt határon átnyúló és transznacionális projektekben (CBC, INTERREG, URBACT). E tapasztalatokra építve a város a 2014-2020-as programozási időszakban is élni kíván a nemzetközi Európai Uniós források által kínált pályázati lehetőségekkel.

A Savaria Városfejlesztési Nonprofit Kft. javaslata alapján a Szent Márton kultusz ápolásával kapcsolatos pályázatok kidolgozására nyílhat lehetőség több program keretében, összhangban a 2016/2017-es Szent Márton emlékévvel. A téma a Közép-Európai Program (Interreg CENTRAL EUROPE) 2016 áprilisában megjelenő felhívásának „Együttműködés a természeti és kulturális örökséggel kapcsolatban a fenntartható fejlődésért Közép-Európában” prioritásához illeszthető leginkább, itt a munkaerőpiac fejlesztése is kapcsolódó célkitűzés lehet, de a Duna Program felhívásai, valamint a határon átnyúló osztrák-magyar és szlovén-magyar programok felhívásai is lehetővé teszik a Szent Mártonra emlékezés nemzetközi partnerekkel együtt történő megvalósítását.

A projektek előkészítése, a nemzetközi partneri kapcsolatok építése, a pályázatok idegen nyelveken (angol, német) történő megírása meghaladja a Hivatal jelenleg rendelkezésre álló kapacitását. Javaslom, hogy az Önkormányzat bízzon meg egy széles nemzetközi projektfejlesztési és pályázatírási tapasztalattal bíró szolgáltatót azzal, hogy végezze el az előkészítési, projektfejlesztési és szükség esetén tanulmányírási munkát annak érdekében, hogy Önkormányzatunk részt tudjon venni ezeken a nemzetközi felhívásokon, részesülhessen az ily módon elérhető forrásokból. A megbízásra az Önkormányzat költségvetésének „2014-2020 évekre szóló projektek előkészítése” sora nyújthat fedezetet. A megbízás várható költségigénye legfeljebb 5 millió forint.

A fentiekben ismertetett pályázatok keretében elkészíthető stratégiai dokumentumok jó lehetőséget kínálnak Önkormányzatunk számára, hogy elő tudjunk készülni a 2020 utáni időszakra, amikor is már nem, vagy korlátozott módon fognak vissza nem térítendő támogatások rendelkezésre állni. Várhatóan azonban a nemzetközi programok továbbra is nyitva állnak majd, ezért kulcsfontosságú ezen a területen Önkormányzatunk felkészülése.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2016. április „ ”**

 **/: Dr. Puskás Tivadar :/**

**HATÁROZATI JAVASLAT**

**…/2016. (IV.20.) Kgy. számú határozat**

Szombathely Megyei Jogú Város Közgyűlése a „Javaslat a Szent Márton szellemiségével összefüggő nemzetközi projektekben való részvétellel kapcsolatos döntések meghozatalára” című előterjesztést megtárgyalta, és a következő döntést hozta:

Szombathely Megyei Jogú Város Közgyűlése felkéri a polgármestert, hogy a „2014-2020 évekre szóló projektek előkészítése” sor terhére gondoskodjon a Szent Márton emlékének ápolásával kapcsolatos nemzetközi projektek előkészítésére, pályázatok megírására és benyújtására vonatkozó szakértői szolgáltatás, tanulmány beszerzéséről.

**Felelősök:** Dr. Puskás Tivadar, polgármester

 Illés Károly, alpolgármester

Dr. Károlyi Ákos, jegyző

(A végrehajtás előkészítéséért:

Stéger Gábor, a Költségvetési és Adó Osztály vezetője

Szakály Szabolcs, Városfejlesztési Kabinet vezetője)

**Határidő:** azonnal